Presidenti Bush sot takime me palestinezin Abas dhe izraelitin Olmert
Takimet vijnë pas marrëveshjes së arritur në Anapolis nga izraelitët dhe palestinezët për të rifilluar menjëherë bisedimet e paqes
Njoftimi mbi angazhimin për arritjen e një marrëveshjeje për paqe para mbarimit të mandatit të Presidentit Bush erdhi si një suprizë tjetër, pas fjalimit të hapjes që Presidenti Bush mbajti në konferencë. Duke qendruar në tribunën e konferencës së bashku me kryeministrin izraelit Ehud Olmert dhe presidentin palestinez Mahmoud Abbas, Presidenti Bush lexoi një deklaratë të përbashkët të tyre ku shprehej zotimi për bisedime "të fuqishme, të pandërprera dhe të vazhdueshme” për zgjidhjen e konfliktit sipas formulës së dy shteteve deri në fund të vitit 2008. Palët ngritën një komitet drejtues i cili do të mbikqyrë procesin që do të fillojë më 12 dhjetor. Komiteti do të mbështetet nga takimet e rregullta që do të zhvillojnë dy udhëheqësit dy herë në muaj. Ata u angazhuan gjithashtu të venë në jetë të gjitha detyrimet e tyre në bazë të planit të paqes të vitit 2003 të paraqitur nga Kuarteti ndërkombëtar për Lindjen e Mesme, i përbërë nga Shtetet e Bashkuara, Rusia, Bashkimi Europian dhe Kombet e Bashkuara. Ata thanë se procesi do të mbikqyret nga Shtetet e Bashkuara. Në fjalimin e mbajtur përpara përfaqësuesve të 50 vendeve dhe organizatave, Presidenti Bush tha se tani është pikërisht koha për të ndërmarrë hapin drejt vendosjes së paqes sepse të dyja palët kanë udhëheqës të vendosur për arritjen e paqes dhe për të luftuar terrorizmin: Deklaratat politike të dy udhëheqësve nënvizonin vështirësinë e detyrës që do të kenë përpara tyre negociatorët. Presidenti Abbas tha se palestinezët do të ngulin këmbë për ta patur kryeqytetin e shtetit të tyre në Jeruzalemin Lindor, të cilin Izraeli e pushtoi në luftën e vitit 1967, dhe do të kërkojnë një zgjidhje të përgjithshme të problemit të refugjatëve palestinezë. Duke folur përmes një përkthyesi, zoti Abbas u premtoi palestinezëve një marrëveshje për paqe që t’u japë atyre pavarësi dhe vetvendosje si dhe t’i verë ata në kushte të barabarta me të gjithë popujt e botës: Kryeministri Olmert, gjithashtu përmes një përkthyeseje, tha se Izraeli nuk është i pandjeshëm ndaj tragjedive që kanë kaluar palestinezët dhe se negociatat e ardhëshme do të çojnë në kuadrin duhur për zgjidhjen e çështjes së refugjatëve si dhe të të gjitha çështjeve që lidhen me procesin e paqes: Në koneferencë morën pjesë shumë vende arabe, mes tyre Arabia Saudite dhe Siria, të cilat nuk kanë marrëdhënie diplomatike me Izraelin. Zoti Olmert u bëri thirrje atyre të mos rrinë duarkryq duke parë trenin e paqes që po u kalon pranë dhe t’i japin funnd bojkotimit të Izraelit. Ministri i Jashtëm i Arabisë Saudite, Saud al-Faisal, një nga pjesmarrësit kryesorë në konferencë, duartrokiti në shenjë mirësjelljeje për komentet e zotit Olmert, megjithëse një ndihmës i tij tha se ministri saudit nuk do të shtrëngojë duart me delegatët izraelitë pasi merrte pjesë në konferencë për arësye thelbësore e jo për “gjeste teatrale." //ii